<classify> MAHAKAMA Kuu Kanda ya Dar es Salaam imetengua uamuzi wa kuwafutia dhamana Mwenyekiti wa Taifa wa Chadema, Freeman Mbowe na Mbunge wa Tarime Mjini, Ester Matiko, yaliyotolewa na Mahakama ya Hakimu Mkazi Kisutu na kuwaamuru waachiwe kwa dhamana mara moja.Aidha, imeondoa baadhi ya masharti ya dhamana yaliyotolewa na Mahakama ya Kisutu, ikiwemo kuripoti kila wiki kwa Kamanda wa Polisi Mkoa RPC, badala yake wametakiwa kuripoti kila mwezi katika mahakama hiyo.Pia imewaamuru washitakiwa hao, kutosafiri nje ya Tanzania bila kibali cha mahakama; na kwamba masharti mengine yaliyotolewa yataendelea kubaki kama yalivyo. Akisoma uamuzi huo kwa saa moja kuanzia saa saba mchana hadi saa nane jana, Jaji wa Mahakama Kuu, Sam Rumanyika alisema rufaa hiyo iliyokatwa na Mbowe na Matiko kama ilivyo imeshinda, na kama hakuna sababu nyingine za kuwashikilia washitakiwa hao, waachiwe huru kwa dhamana na kesi yao ya msingi ya uchochezi isikilizwe mara moja.Inaweza kuwa sio kinyume cha sheria kwa mahakama kutoa dhamana bila sababu, lakini imekuwa ni jambo la hatari kumnyima mtu dhamana na kufuta dhamana bila sababu za msingi ni jambo la hatari zaidi, alisema Jaji Rumanyika.Alisema dhamana ni faraja kwa washitakiwa na anayetoa dhamana hizo, zinatakiwa zitolewe kwa nafasi yake na kwamba kutokana na masharti yaliyowekwa, ilitoa mwanya wa kutotekelezeka kwa masharti hayo. Alieleza kuwa masharti yaliyowekwa, hakukuwa na mahali ambapo washitakiwa walizuiliwa kusafiri nje ya Dar es Salaam bila ruhusa na kwamba walitakiwa kuripoti kwa kamishna huyo kila wiki.Walizuiliwa kusafiri kwa zaidi ya juma moja sio kwamba walinyimwa uhuru wao, bali pia walinyimwa haki ya kufanya kazi. Sikuwahi kuona tija yoyote kwa mahakama za chini kumpa RPC mamlaka ya kusimamia dhamana ambayo haikuwa sahihi kwake kuwa sehemu ya utekelezaji kwani dhamana ni mkataba kati ya mshitakiwa, mdhamini na mahakama, hivyo kumpa mamlaka hayo ni sawa na mahakama ya chini kukimbia jukumu lake, alifafanua.Jaji Rumanyika alisema baada ya kusikiliza hoja za pande zote mbili, suala lililokuwa limebaki ni kama wadhamini walishindwa kufika mahakamani kujieleza au kufutwa kwa dhamana ni sahihi.Alisema kama ambavyo Wakili wa wakata rufaa, Peter Kibatala alivyotafsiri kwamba dhamana ni mkataba wa utatu ndivyo kwa maoni yake, mshitakiwa anaposhindwa kufika mahakamani ili shauri lake lifike mwisho na mdhamini akatoa sababu kwanini fungu la dhamana lisifutwe, ndio dhamana hufutwa. Kwa mujibu wake, haki ya kusikilizwa kabla ya kufikia mazingira hayo ni ya msingi kwani mdhamini analo jukumu la kumfanya mshitakiwa afike mahakamani wakati wowote na atoe sababu ya kwa nini fungu lake lisifutwe.Mshitakiwa akishindwa kufika mahakamani, pindi anapofika mahakama inatakiwa imfahamishe amri dhidi yake kwa sababu hawezi kuwa na uwezo wa kujua kwa nini dhamana yake ifutwe.Matakwa ya sheria ni kwamba amri ya kufuta dhamana kwa mshitakiwa huja baada ya kufuta dhamana ya mdhamini. Kama haitakuwa hivyo ni sawa sawa na kufunga mkokoteni mbele ya punda badala ya kumfunga nyuma, alisisitiza Jaji Rumanyika. Katika shauri hilo, wadhamini hawakuwahi kutoa sababu za kwa nini fungu lao la dhamana lifutwe hivyo kufutwa kwa dhamana ya washitakiwa hawa sio tu haikuwa sahihi, bali uamuzi ulifikiwa kabla ya wakati wake, alieleza.  <topic>: kitaifa 